ÚRAD VLÁDY SLOVENSKEJ REPUBLIKY
                Sekcia vládnej legislatívy

							         	Na rokovanie vlády SR
                                                                               	Dňa 22. februára 2006
                                                                               	 K materiálu č. 3504/2006
							         	K bodu č. 32

S T A N O V I S K O
 
k návrhu zákona,  ktorým sa mení a dopĺňa zákon č. 572/2004 Z. z. o obchodovaní s emisnými kvótami a o zmene a doplnení niektorých zákonov v znení zákona č. 733/2004 Z .z. – k novému zneniu

I.

   	Návrh zákona, ktorým sa mení a dopĺňa zákon č. 572/2004 Z. z. o obchodovaní s emisnými kvótami a o zmene a doplnení niektorých zákonov v znení zákona č. 733/2004 Z. z. predkladá na rokovanie vlády Slovenskej republiky minister životného prostredia Slovenskej republiky László Miklós ako iniciatívny materiál.

II.

Cieľom predloženého návrhu je transpozícia smernice EP a Rady 2004/101/ES, ktorou sa mení a dopĺňa smernica 2003/87/ES o vytvorení systému obchodovania s kvótami emisií skleníkových plynov v rámci Spoločenstva s ohľadom na projektové mechanizmy Kjótskeho protokolu. 

Návrh zákona podľa predkladateľa nebude mať dopad na štátny rozpočet,  rozpočty vyšších územných celkov a rozpočty obcí, ani na zamestnanosť, avšak predpokladá priaznivý vplyv na životné prostredie. 

Návrh zákona bol podľa predkladateľa predmetom medzirezortného pripomienkového konania a na rokovanie vlády Slovenskej republiky sa predkladá bez rozporov.

III.

Legislatívna rada vlády SR prerokovala predmetný návrh zákona na svojom zasadnutí dňa 20. februára 2006 a odporučila návrh zákona predložiť na rokovanie vlády SR v novom znení, v ktorom budú zapracované jej pripomienky.

IV.

Sekcia vládnej legislatívy Úradu vlády Slovenskej republiky konštatuje, že v novom znení návrhu zákona, ktorým sa mení a dopĺňa zákon č. 572/2004  Z. z. o obchodovaní s emisnými kvótami a o zmene a doplnení niektorých zákonov v znení zákona č. 733/2004 Z. z. sú pripomienky Legislatívnej rady vlády Slovenskej republiky (26 pripomienok) zapracované, avšak je potrebné ešte zapracovať túto pripomienku:

- vzhľadom na rozsah novely zákona je potrebné vyhlásenie úplného znenia zákona č. 572/2004 Z. z. v Zbierke zákonov Slovenskej republiky.

Sekcia vládnej legislatívy Úradu vlády Slovenskej republiky odporúča vláde Slovenskej republiky návrh zákona, ktorým sa mení a dopĺňa zákon č. 572/2004  Z. z. o obchodovaní s emisnými kvótami a o zmene a doplnení niektorých zákonov v znení zákona č. 733/2004 Z. z. po zapracovaní uvedenej pripomienky schváliť. 

Bratislava 21. februára 2006
Vypracoval: V. Vázal

              Štefan  G r m a n
           		    generálny riaditeľ
	                                                            sekcie vládnej legislatívy